เล็งแก้กฎหมายประกันบำนาญชราภาพเพิ่มเป็น 60 เดือนจากเดิม 10 เดือน เพิ่มสิทธิประโยชน์ให้ทายาท
นางสาวลัดดา แซ่ลี้ ผู้อำนวยการสำนักสิทธิประโยชน์ ในฐานะรองโฆษกสำนักงานประกันสังคม กล่าวว่า บอร์ดประกันสังคมได้เห็นชอบการแก้ไขกฎหมายประกันบำนาญชราภาพ 60 เดือน เดิมกฎหมายกำหนดให้ผู้ประกันตนที่อายุ 55 ปี และสิ้นสุดความเป็นผู้ประกันตน หากส่งเงินสมทบเกิน 180 เดือน (15 ปี) จะได้รับเงินบำนาญเป็นรายเดือน เมื่อได้รับเงินบำนาญแล้ว 2 เดือนแต่หากเสียชีวิต ทายาทจะได้รับเงินบำนาญตกทอดเพิ่มเพียง 10 เดือน แต่กฎหมายใหม่ทายาทจะได้รับเงินบำนาญตกทอดเพิ่ม 58 เดือน รวมเป็น 60 เดือน ซึ่งขณะนี้อยู่ระหว่างปรับปรุงแก้ไขกฎหมาย รองโฆษกสำนักงานประกันสังคม กล่าวต่อไปว่า ปัจจุบันสำนักงานประกันสังคมจ่ายเงินบำเหน็จ/บำนาญชราภาพประมาณ 300,000 คน ซึ่งแต่ละเดือนจ่ายเงินบำนาญชราภาพเฉลี่ย 4,150 บาทต่อเดือน โดยคำนวณจากฐานเงินเดือนสูงสุด 15,000 บาท นอกจากนี้เมื่อผู้ประกันตนอายุ 60 ปี นอกจากจะได้รับเงินบำนาญชราภาพรายเดือนจากสำนักงานประกันสังคมแล้ว ยังได้รับเงินผู้สูงอายุอีกด้วยกฎหมายประกันสังคม กำหนดให้ผู้ประกันตนที่จ่ายเงินสมทบเข้ากองทุนประกันสังคมเกิน 180 เดือนขึ้นไป เมื่ออายุ 55 ปี และสิ้นสุดความเป็นผู้ประกันตนแล้ว จะได้รับเงินบำนาญเป็นรายเดือน แต่หากจ่ายเงินสมทบไม่เกิน 180 เดือน เมื่ออายุ 55 ปี และสิ้นสุดความเป็นผู้ประกันตนแล้ว จะได้รับเงินบำเหน็จเป็นเงินก้อน และในกรณีส่งเงินสมทบไม่ครบ 12 เดือน (1 ปี) เมื่ออายุ 55 ปี และสิ้นสุดความเป็นผู้ประกันตนแล้ว จะได้รับเงินในส่วนที่ตนเองส่งสมทบไว้ทั้งหมดคืน แต่หากส่งเงินสมทบเกิน 12 เดือน แต่ไม่ถึง 180 เดือน เมื่ออายุ 55 ปี และสิ้นสุดความเป็นผู้ประกันตน จะได้รับเงินที่ตนเองส่งสมทบและเงินในส่วนของนายจ้างที่สมทบบวกกับดอกผลด้วย